NGK Uitenhage se 200ste jaar gevier | News24
NGK Uitenhage se 200ste jaar gevier
=NGK Uitenhage is in 1817 gestig en die eerste volwaardige kerk is in 1821 begin bou. Dit het 22 jaar geneem om die kerk te voltooi. Foto:VERSKAF
In die beginjare van die Nederduits Gereformeerde Kerk Uitenhage, presies 200 jaar gelede, het Goewerneur Cradock twee ouderlinge benoem om saam met 'n landdros die kerkraad te vorm, aangesien daar geen predikant op die dorp was nie.
Die kerk het 'n ryk geskiedenis, aanvanklik vol struwelinge om die eerste kerk klaar gebou te kry. Daar is in 1821 met bouwerk begin en dit het 22 jaar ge-neem om die eerste kerk (nou kerksaal) te voltooi. Hout is uit die Tsitsikammabos aangery vir die kerk se bouwerk. Cornelius Mol was die eerste predikant van dié kerk.
Hy het 'n reuse taak gehad omdat die Uitenhage gemeente die mees uitgerekte gemeente van die NG Kerk was. Dit het van die Langkloof in die weste tot aan die destydse Visriviergrens gestrek insluitende Port Elizabeth, Alexandria, Albanie, Bathurst, Somerset-Oos, Jansenville en 'n gedeelte van Willowmore.
In April 1912 het 'n argitek en boumeester aanbeveel dat 'n nuwe kerk gebou word. Vir jare was daar onmin omdat die gemeente teen die sloping van die ou kerk was en ander lede wou hê dat die kerk liewer vir latere sakepersele ingerig moes word. Uiteindelik is die ou kerk behou as kerksaal en is die nuwe (huidige) kerk in 1929 ingehuldig.
Ter viering van die NGK Uitenhage se 200ste bestaansjaar word 'n middag van lof en aanbidding op 27 Augustus vanaf 15:00 by die kerk gehou. Die Cantando@Algoa-koor sowel as Jeffreysbaai se bekende Jubelkoor sal optree. Verrigtinge begin met orrelspel en sluit koorsang, gemeentedeelname sowel as 'n massakoor-optrede in.